การทดลองนิวเคลียร์ของเกาหลีเหนือ ค.ศ. 2006

เมื่อวันที่ 9 ตุลาคม ค.ศ. 2006 ประเทศเกาหลีเหนือดำเนินการทดลองนิวเคลียร์ครั้งแรก โดยเป็นการจุดระเบิดอุปกรณ์ที่ใช้พลูโทเนียมอยู่ใต้ดิน

เมื่อวันที่ 3 ตุลาคม ค.ศ. 2006 เกาหลีเหนือประกาศเจตนารมณ์ที่จะดำเนินการทดลองนิวเคลียร์ โดยทั่วไปมีการประเมินว่ามีแรงระเบิดน้อยกว่า 1 กิโลตัน และมีการตรวจพบกัมมันตภาพรังสีบางส่วนออกมา ทางการสหรัฐสันนิษฐานว่าอุปกรณ์ดังกล่าวอาจเป็นระเบิดนิวเคลียร์ที่เกิดการจุดระเบิดขัดข้อง

เจ้าหน้าที่นิรนามประจำสถานเอกอัครราชทูตเกาหลีเหนือในปักกิ่งระบุกับหนังสือพิมพ์ของเกาหลีใต้ว่าแรงระเบิดที่ออกมานั้นน้อยกว่าที่คาดการณ์ไว้ เนื่องจากลักษณะที่เป็นความลับของเกาหลีเหนือและแรงระเบิดที่น้อยจากการทดลอง ทำให้ยังคงมีคำถามว่านี่คือการทดลองที่ประสบความสำเร็จของอุปกรณ์ขนาดเล็กเป็นพิเศษ (ซึ่งต้องใช้เทคโนโลยีซับซ้อน) หรือเป็นการ "ระเบิดไม่สมบูรณ์" (fizzle) หรือระเบิดด้าน (dud) ต่อมามีรายงานทางวิทยาศาสตร์ประเมินแรงระเบิดไว้ที่ 0.48 กิโลตัน

มีรายงานว่ารัฐบาลจีนได้รับการแจ้งเตือนล่วงหน้า 20 นาทีว่าการทดลองกำลังจะเกิดขึ้น จีนจึงส่งสัญญาณเตือนภัยฉุกเฉินไปยังวอชิงตัน ดี.ซี. ผ่านสถานเอกอัครราชทูตสหรัฐในปักกิ่ง ซึ่งในขณะนั้นประธานาธิบดีจอร์จ ดับเบิลยู. บุชได้รับแจ้งจากที่ปรึกษาความมั่นคงแห่งชาติ สตีเฟน แฮดลีย์ "ไม่นานหลัง" เวลา 22.00 น. (UTC-5) ว่าการทดลองกำลังจะเกิดขึ้นในไม่ช้า

## ภูมิหลัง

เกาหลีเหนือถูกสงสัยว่าดำเนินโครงการพัฒนาอาวุธนิวเคลียร์อย่างลับ ๆ มาตั้งแต่ช่วงต้นทศวรรษ 1980 เมื่อครั้งมีการก่อสร้างเครื่องปฏิกรณ์นิวเคลียร์แม็กน็อกซ์ (Magnox) ที่สามารถผลิตพลูโทเนียมได้ในย็องบย็อน ซึ่งประชาคมโลกได้ใช้ความพยายามทางการทูตต่าง ๆ เพื่อพยายามจำกัดงานด้านนิวเคลียร์ของเกาหลีเหนือให้เป็นไปเพื่อวัตถุประสงค์ทางสันติและทางวิทยาศาสตร์เท่านั้น รวมถึงสนับสนุนให้เกาหลีเหนือเข้าร่วมในสนธิสัญญาระหว่างประเทศ ใน ค.ศ. 1994 สหรัฐและเกาหลีเหนือลงนามใน "กรอบความตกลง" (Agreed Framework) โดยเกาหลีเหนือตกลงจะระงับโครงการเครื่องปฏิกรณ์แบบหน่วงความเร็วนิวตรอนด้วยแกรไฟต์ (graphite-moderated reactor) เพื่อแลกกับเชื้อเพลิง การดำเนินการไปสู่การปรับความสัมพันธ์ทางการเมืองและเศรษฐกิจให้เป็นปกติ และการก่อสร้างโรงไฟฟ้านิวเคลียร์สมัยใหม่สองแห่งที่ใช้เครื่องปฏิกรณ์แบบน้ำมวลเบา (light-water reactor) ซึ่งในท้ายที่สุด สิ่งอำนวยความสะดวกทางนิวเคลียร์ที่มีอยู่เดิมของเกาหลีเหนือจะต้องถูกรื้อถอน และเชื้อเพลิงเครื่องปฏิกรณ์ใช้แล้วจะต้องถูกนำออกนอกประเทศ

อย่างไรก็ตาม ใน ค.ศ. 2002 มีกระแสข่าวแพร่สะพัดว่าเกาหลีเหนือกำลังแสวงหาทั้งเทคโนโลยีการเสริมสมรรถนะยูเรเนียมและเทคโนโลยีการแปรสภาพพลูโทเนียม (plutonium reprocessing) ซึ่งเป็นการฝ่าฝืนกรอบความตกลง มีรายงานว่าเกาหลีเหนือแจ้งแก่ทูตสหรัฐเป็นการส่วนตัวว่าพวกตนมีอาวุธนิวเคลียร์ในครอบครอง โดยอ้างว่าความล้มเหลวของสหรัฐในการปฏิบัติตามส่วนแบ่งของตนใน "กรอบความตกลง" เป็นแรงผลักดัน ต่อมาเกาหลีเหนือชี้แจงว่าตนยังไม่มีอาวุธในครอบครอง แต่มีสิทธิที่จะครอบครองได้ ในช่วงปลาย ค.ศ. 2002 ถึงต้น ค.ศ. 2003 เกาหลีเหนือเริ่มขับไล่ผู้ตรวจสอบจากทบวงการพลังงานปรมาณูระหว่างประเทศ (IAEA) ในขณะที่เปลี่ยนเส้นทางแท่งเชื้อเพลิงใช้แล้วไปสู่กระบวนการแปรสภาพพลูโทเนียมเพื่อวัตถุประสงค์ทางอาวุธ ตลอดช่วง ค.ศ. 2003 เจ้าหน้าที่เกาหลีเหนือและสหรัฐตอบโต้กันด้วยถ้อยคำที่รุนแรงและจัดการซ้อมรบซึ่งอีกฝ่ายตีความว่าเป็นการก้าวร้าว จนกระทั่งสิ้น ค.ศ. 2003 เกาหลีเหนืออ้างว่าจะระงับโครงการนิวเคลียร์ของตนเพื่อแลกกับการผ่อนปรนจากสหรัฐ โดยเฉพาะสนธิสัญญาไม่รุกรานกัน แต่ก็ไม่มีความตกลงขั้นสุดท้ายเกิดขึ้นและการเจรจายังคงถูกยกเลิกหรือล้มเหลว เกาหลีเหนือถอนตัวจากสนธิสัญญาไม่แพร่ขยายอาวุธนิวเคลียร์ (NPT) ใน ค.ศ. 2003 หลังไม่ได้รับเครื่องปฏิกรณ์แบบน้ำมวลเบาตามที่สหรัฐเคยสัญญาไว้ว่าจะส่งมอบเพื่อแลกกับการที่เกาหลีเหนือจะไม่พัฒนาโรงไฟฟ้าของตนเองตามที่เข้าใจใน "กรอบความตกลง"

ในช่วงต้น ค.ศ. 2004 ซิกฟรีด เอส. เฮกเกอร์ อดีตผู้อำนวยการห้องปฏิบัติการแห่งชาติลอสแอลามอส ในฐานะส่วนหนึ่งของคณะผู้แทนสหรัฐอย่างไม่เป็นทางการ ได้รับอนุญาตให้ตรวจสอบสิ่งอำนวยความสะดวกในการผลิตพลูโทเนียมของเกาหลีเหนือ ต่อมาเฮกเกอร์ได้ให้การต่อรัฐสภาสหรัฐว่าแม้เกาหลีเหนือจะดูเหมือนประสบความสำเร็จในการสกัดพลูโทเนียมออกจากแท่งเชื้อเพลิงใช้แล้ว แต่เขาไม่เห็นหลักฐานในขณะนั้นว่าพวกเขาสามารถผลิตอาวุธที่ใช้งานได้จริง ใน ค.ศ. 2007 อับดุล กาดีร์ ข่าน อดีตนักวิทยาศาสตร์อาวุโสของปากีสถาน อ้างว่าโครงการนิวเคลียร์ของเกาหลีเหนือมีความก้าวหน้าไปมากก่อนที่เขาจะไปเยือนใน ค.ศ. 1993 พร้อมเบนาซีร์ บุตโต อดีตนายกรัฐมนตรี

อย่างไรก็ตาม ในเดือนกันยายน ค.ศ. 2004 ทางการเกาหลีเหนือประกาศว่าพวกเขาประสบความสำเร็จในการแปรสภาพพลูโทเนียมจากย็องบย็อนให้เป็นอาวุธนิวเคลียร์เพื่อการป้องปรามที่ใช้งานได้จริง ตลอด ค.ศ. 2005 มีความพยายามเจรจาทางการทูตเพิ่มเติมระหว่างสหรัฐ เกาหลีเหนือ เกาหลีใต้ จีน ญี่ปุ่น และรัสเซีย (การเจรจาหกฝ่าย) แต่มีการเปลี่ยนแปลงอย่างเป็นรูปธรรมเกิดขึ้นเพียงเล็กน้อย

เนื่องจากเกาหลีเหนือยังไม่ได้ดำเนินการทดลองอุปกรณ์นิวเคลียร์ที่ประสบความสำเร็จ ขอบเขตของโครงการอาวุธนิวเคลียร์จึงยังคงมีความคลุมเครือตลอด ค.ศ. 2005 และเกือบตลอด ค.ศ. 2006 แม้เกาหลีเหนือจะดำเนินการทดสอบขีปนาวุธหลายครั้ง (ซึ่งบางครั้งถูกระบุว่าล้มเหลวโดยผู้เชี่ยวชาญระดับนานาชาติ)) แต่คำถามที่ว่าพวกเขาเชี่ยวชาญเทคโนโลยีอาวุธนิวเคลียร์ในทุกด้านจริงหรือไม่ ตั้งแต่การผลิตวัสดุไปจนถึงการออกแบบอาวุธนิวเคลียร์ที่ซับซ้อนซึ่งจำเป็นต่อการจุดระเบิดขั้นสุดท้าย ก็ยังคงไม่ได้รับคำตอบ ข้อมูลเมื่อ ค.ศ. 2013 มีความเห็นพ้องในประชาคมข่าวกรองของสหรัฐว่าเกาหลีเหนือสามารถสร้างระเบิด "ขนาดพอเหมาะ" ที่มีแรงระเบิดระหว่าง 6 ถึง 10 กิโลตัน แต่ยังมีความเห็นไม่ตรงกันระหว่างสำนักข่าวกรองกลาโหม (DIA) สำนักข่าวกรองกลาง (CIA) และกระทรวงการต่างประเทศสหรัฐว่าเกาหลีเหนือจะสามารถติดตั้งหัวรบขนาดเล็กบนขีปนาวุธได้หรือไม่

## ถ้อยแถลงของเกาหลีเหนือ
ข่าวลือเกี่ยวกับการทดลองนิวเคลียร์ที่กำลังจะเกิดขึ้นแพร่สะพัดในช่วง ค.ศ. 2005 และต้น ค.ศ. 2006 แม้ว่าจะยังไม่มีการดำเนินการใด ๆ ในทันที อย่างไรก็ตาม เมื่อวันที่ 3 ตุลาคม ค.ศ. 2006 เกาหลีเหนืออ้างว่าตนจะดำเนินการทดลองนิวเคลียร์ในเร็ว ๆ นี้ และเมื่อวันที่ 9 ตุลาคม ค.ศ. 2006 ทางรัฐบาลอ้างว่าได้ดำเนินการทดลองประสบความสำเร็จแล้ว สำนักข่าวกลางเกาหลี (KCNA) สำนักข่าวของรัฐ ออกแถลงการณ์ดังนี้:

ต่อมา ทูตเกาหลีเหนือประจำสหประชาชาติกล่าวว่า เป็นการดีกว่าหากคณะมนตรีความมั่นคงจะแสดงความยินดีมากกว่าการผ่านข้อมติที่ "ไม่มีประโยชน์"

### การขู่ว่าจะเกิดสงคราม
เมื่อวันที่ 10 ตุลาคม ค.ศ. 2006 เจ้าหน้าที่เกาหลีเหนือที่ไม่เปิดเผยนามรายหนึ่งถูกอ้างคำพูดว่าเกาหลีเหนืออาจปล่อยขีปนาวุธนิวเคลียร์เว้นแต่สหรัฐจะยอมนั่งลงเจรจาแบบเผชิญหน้า อย่างไรก็ตาม มีผู้เชี่ยวชาญด้านการทหารและการป้องกันประเทศเพียงไม่กี่คนเท่านั้นที่เชื่อว่าเกาหลีเหนือครอบครองเทคโนโลยีที่สามารถติดตั้งหัวรบนิวเคลียร์เข้ากับขีปนาวุธได้

เมื่อวันที่ 11 ตุลาคม แอสโซซิเอเต็ดเพรสรายงานว่าเกาหลีเหนือขู่ว่าจะเกิดสงครามหากมีความพยายามที่จะลงโทษพวกเขาผ่านการคว่ำบาตรเพิ่มเติม  แถลงการณ์นี้เกิดขึ้นแม้ในขณะที่ประเทศญี่ปุ่นดำเนินการยกระดับการคว่ำบาตรต่อเกาหลีเหนือ ด้านเกาหลีใต้กล่าวว่าพวกเขากำลังรับรองว่ากองกำลังของตนได้รับการเตรียมพร้อมสำหรับสงครามนิวเคลียร์ พันตรีกองทัพบกสหรัฐรายหนึ่งซึ่งประจำการอยู่ตามแนวชายแดนระหว่างเกาหลีเหนือและใต้ กล่าวว่าสถานการณ์โดยรวมนั้น "สงบ" แต่ "ทหารคอมมิวนิสต์พยายามยั่วยุฝ่ายใต้ของตนอย่างกล้าหาญมากขึ้น เช่น การถ่มน้ำลายข้ามเส้นปักปัน การทำท่าทางเอามือปาดคอ การชูนิ้วกลาง และพยายามพูดคุยกับทหาร"

ในวันที่มีการทดลอง กระทรวงการต่างประเทศเกาหลีเหนือระบุว่า "หากสหรัฐยังคงตามรังควานเราและเพิ่มแรงกดดัน เราจะถือว่านั่นเป็นการประกาศสงครามและจะใช้มาตรการตอบโต้ทางกายภาพเป็นลำดับ"

เมื่อวันที่ 17 ตุลาคม เกาหลีเหนือประณามการคว่ำบาตรของสหประชาชาติต่อการทดลองนิวเคลียร์ของตนว่าเป็นการประกาศสงคราม ขณะที่สหรัฐและชาติอื่น ๆ สงสัยว่าเกาหลีเหนือกำลังพยายามดำเนินการทดลองนิวเคลียร์ครั้งที่สองแม้จะมีแรงกดดันจากนานาชาติ

### การกล่าวอ้างเรื่องคำขอโทษของคิม จ็อง-อิล
เมื่อวันที่ 20 ตุลาคม ค.ศ. 2006 มีการกล่าวอ้างว่าคิม จ็อง-อิลกล่าวว่าเขารู้สึก "เสียใจ" ต่อการทดลองนิวเคลียร์ของประเทศ และปรารถนาที่จะกลับเข้าสู่การเจรจากับสหประชาชาติ ตามรายงานของทูตจีน คิม จ็อง-อิลกล่าวว่า:

คิม จ็อง-อิลยังระบุด้วยว่าเขาไม่มีแผนในอนาคตที่จะทดลองอุปกรณ์นิวเคลียร์อีก อย่างไรก็ตาม กระทรวงการต่างประเทศสหรัฐไม่ปักใจเชื่อรายงานฉบับนี้

### การกลับเข้าสู่การเจรจาหกฝ่าย
เมื่อวันที่ 31 ตุลาคม ค.ศ. 2006 เกาหลีเหนือตกลงกลับเข้าสู่การเจรจาปลดอาวุธหกฝ่าย ความตกลงนี้เกิดขึ้นในการหารือที่ไม่เปิดเผยต่อสาธารณะเป็นเวลาหนึ่งวันระหว่างทูตอาวุโสจากสหรัฐ จีน และเกาหลีเหนือ ณ เรือนรับรองของรัฐบาลในปักกิ่ง  การเจรจาเริ่มต้นใหม่อีกครั้งในวันที่ 18 ธันวาคม ค.ศ. 2006

## การประเมินแรงระเบิดและความน่าเชื่อถือ

ในช่วงแรก แรงระเบิดที่ต่ำมากของการทดลองทำให้เกิดคำถามว่าเป็นการระเบิดนิวเคลียร์หรือไม่ แต่การตรวจพบไอโซโทปกัมมันตรังสีในอากาศโดยเครื่องบินทหารของสหรัฐยืนยันว่าเป็นการระเบิดนิวเคลียร์ ไอโซโทปกัมมันตรังสีของธาตุซีนอน (xenon) นั้นเกิดจากการแยกอะตอม (atom splitting) ที่เกิดขึ้นในการระเบิดนิวเคลียร์และสามารถรั่วซึมออกมาได้ง่ายแม้จะเป็นการทดลองใต้ดิน มีรายงานว่าคำเตือนล่วงหน้าเกี่ยวกับการทดลองที่ส่งไปยังรัฐบาลจีนระบุว่าแรงระเบิดของการทดลองที่วางแผนไว้จะเทียบเท่าแรงระเบิดประมาณ 4 กิโลตัน แต่การประเมินจากภายนอกส่วนใหญ่ซึ่งอิงตามการตรวจวัดคลื่นไหวสะเทือนระบุว่าแรงระเบิดนั้นต่ำกว่ามาก

ในการประชุมกับประธานาธิบดีวลาดีมีร์ ปูติน รัฐมนตรีว่าการกระทรวงกลาโหมรัสเซีย เซียร์เกย์ อีวานอฟ ระบุว่า "พลังของการทดลองที่ดำเนินการไปนั้นอยู่ที่ 5 ถึง 15 กิโลตัน" แม้การประเมินในระยะแรกนี้จะสูงกว่าการประเมินอื่น ๆ จากนานาชาติอย่างมาก รายงานในช่วงแรกโดยสถาบันธรณีวิทยาและทรัพยากรธรณีเกาหลีใต้ระบุว่าแรงระเบิดเทียบเท่าแผ่นดินไหวขนาด 3.58 ตามมาตราริกเตอร์ ซึ่งสอดคล้องกับการระเบิดของทีเอ็นทีขนาด 100 ตัน ต่อมามีการปรับปรุงตัวเลขเป็นอย่างน้อย 800 ตัน สอดคล้องกับคลื่นแรงระเบิดขนาด 4.2 ขณะที่สำนักงานสำรวจธรณีวิทยาสหรัฐ (USGS) ก็ประเมินคลื่นแรงระเบิดไว้ที่ 4.2 เช่นกัน (หมายเหตุ ขนาด 4.2 นั้นทรงพลังกว่า 3.58 อย่างมากเนื่องจากมาตราริกเตอร์เป็นมาตราส่วนเชิงลอการิทึม)

ตามรายงานของ*[[เจนส์เดเฟนซ์วีกลี]]* ระบุว่า "รายงานที่ยังไม่ได้รับการยืนยันในช่วงแรกจากเกาหลีใต้ชี้ว่าการทดลองดังกล่าวเป็นอุปกรณ์ฟิชชันที่มีแรงระเบิด 0.55 กิโลตัน ... อย่างไรก็ตาม ตัวเลข 0.55 กิโลตันดูจะต่ำเกินไปเมื่อเทียบกับค่า 4.2 บนมาตราริกเตอร์ นี่อาจบ่งชี้ว่า—ขึ้นอยู่กับโครงสร้างทางธรณีวิทยาของสถานที่ทดลอง—แรงระเบิดอาจอยู่ที่ 2–12 กิโลตัน"

เจ้าหน้าที่ในคณะกรรมาธิการพลังงานปรมาณูของฝรั่งเศสรายงานว่าพวกเขาประเมินแรงระเบิดไว้ที่ "ประมาณหรือน้อยกว่าหนึ่งกิโลตัน" และแสดงความไม่แน่ใจว่าแรงระเบิดนั้นเป็นนิวเคลียร์จริงหรือไม่ ที่ผ่านมาเคยมีการระเบิดที่ไม่ใช่นิวเคลียร์ขนาดใหญ่ทั้งที่วางแผนและไม่ได้วางแผนซึ่งมีแรงระเบิดเทียบเท่าการจุดระเบิดนิวเคลียร์ขนาดเล็ก เช่น การระเบิด "ไมเนอร์สเกล" ของสหรัฐใน ค.ศ. 1985 ซึ่งใช้ระเบิดธรรมดาเพื่อจำลองการจุดระเบิดขนาด 4 กิโลตัน ตามรายงานของ*วอชิงตันไทมส์* แหล่งข่าวกรองที่ไม่เปิดเผยชื่อของสหรัฐคาดการณ์ว่า "มีเหตุการณ์ทางธรณีวิทยาที่วัดได้ประมาณ 4 ตามมาตราริกเตอร์ แต่ยังไม่ชัดเจนว่าเป็นเราะเป็นการทดลองนิวเคลียร์หรือไม่ คุณสามารถตรวจวัดคลื่นไหวสะเทือนลักษณะนั้นได้จากระเบิดแรงสูง" *[[เดอะวอลล์สตรีทเจอร์นัล]]* อธิบายว่าแรงระเบิดนี้เทียบเท่าแรงระเบิดของแอมโมเนียมไนเตรตมูลค่าประมาณ 100,000 ดอลลาร์สหรัฐ ผู้เชี่ยวชาญนานาชาติกล่าวว่าต้องใช้เวลาพอสมควรในการยืนยันว่าเป็นการทดลองนิวเคลียร์ที่ประสบความสำเร็จตามที่เกาหลีเหนืออ้าง หรือเป็นความล้มเหลว ("fizzle") หรืออาจไม่ใช่การทดลองนิวเคลียร์เลยด้วยซ้ำ

อย่างไรก็ตาม 7 ปีต่อมา ภายหลังการทดลองนิวเคลียร์ใน ค.ศ. 2013 สถาบันธรณีวิทยาและทรัพยากรธรรมชาติสหพันธ์ สถาบันวิจัยธรณีวิทยาของรัฐในประเทศเยอรมนี ประเมินแรงระเบิดไว้ในช่วงขั้นต่ำ 700 ตันถึงสูงสุด 2 กิโลตัน และการทดลองใน ค.ศ. 2009 อยู่ในช่วงขั้นต่ำ 5 กิโลตันถึงสูงสุด 12 กิโลตันพร้อมด้วยสถิติที่เกี่ยวข้อง

สำหรับการเปรียบเทียบ อุปกรณ์นิวเคลียร์แกนพลูโทเนียมเครื่องแรกที่ทดลองโดยสหรัฐ (การทดลองทรินิตี) มีแรงระเบิด 20 กิโลตันของทีเอ็นที และอุปกรณ์นิวเคลียร์เครื่องแรกที่อินเดียจุดระเบิดใน ค.ศ. 1974 แม้จะมีรูปแบบพื้นฐาน แต่ก็มีแรงระเบิดในช่วง 8 กิโลตันของทีเอ็นที หากการทดลองนิวเคลียร์ของเกาหลีเหนือมีแรงระเบิดน้อยกว่าหนึ่งกิโลตัน จะถือว่าเป็นการทดลองนิวเคลียร์เริ่มต้นที่เล็กเป็นประวัติการณ์ แม้จะมีแรงระเบิดถึง 4 กิโลตันตามที่ตั้งใจไว้ รายงานระบุว่าจะเป็นการทดลองนิวเคลียร์ครั้งแรกที่เล็กที่สุดเท่าที่รัฐใดเคยดำเนินการ มหาอำนาจนิวเคลียร์ที่ก้าวหน้าบางประเทศเคยผลิตอาวุธนิวเคลียร์ทางยุทธวิธีขนาดเล็กมากในช่วงกิโลตันต่ำ แต่การพัฒนาอาวุธเหล่านั้นมีความท้าทายทางเทคโนโลยีมากกว่าอาวุธในช่วง 15–20 กิโลตันอย่างมาก เนื่องจากต้องใช้ วัสดุอาวุธขั้นสูงและรูปทรงของแกนที่ซับซ้อน

หากอุปกรณ์ของเกาหลีเหนือมีแรงระเบิดต่ำกว่าที่คาดการณ์ไว้มาก อาจจัดได้ว่าเป็น "การระเบิดที่ไม่สมบูรณ์" ซึ่งบ่งชี้ว่าบางแง่มุมของการออกแบบอาวุธนิวเคลียร์หรือการผลิตวัสดุทำงานไม่ถูกต้อง ในสภาวะฟิชชันไม่สมบูรณ์ หัวรบจะระเบิดแยกออกจากกันเร็วเกินกว่าที่ปฏิกิริยานิวเคลียร์จะสร้างพลังงานมหาศาลออกมา หรือล้มเหลวในการสร้างมวลเหนือวิกฤตด้วยเหตุผลอื่น ๆ สภาวะฟิชชันไม่สมบูรณ์อาจเกิดจากการชิงจุดระเบิด ความแม่นยำไม่เพียงพอของเลนส์ระเบิดที่ใช้ในการอัดแกนพลูโทเนียม หรือสารเจือปนในพลูโทเนียมเอง ท่ามกลางปัจจัยอื่น ๆ นอกจากนี้ยังอาจเกิดจากการใช้พลูโทเนียมเกรดเครื่องปฏิกรณ์ (reactor grade) แทนที่จะเป็นวัสดุเกรดอาวุธ (weapons grade)

เมื่อวันที่ 13 ตุลาคม ค.ศ. 2006 ซีเอ็นเอ็นรายงานว่าเจ้าหน้าที่รัฐบาลสหรัฐสองนายที่เข้าถึงข้อมูลลับระบุว่าการสุ่มตรวจอากาศเบื้องต้นเหนือเกาหลีเหนือไม่พบสัญญาณของเศษกัมมันตรังสีจากเหตุการณ์ที่เกาหลีเหนืออ้างว่าเป็นการทดลองนิวเคลียร์ใต้ดิน ไม่กี่ชั่วโมงต่อมา รายงานดังกล่าวถูกแก้ไขและระบุว่ามีหลักฐานของรังสี แม้ข้อมูลที่รวบรวมได้จะยังไม่เพียงพอที่จะสรุปผล *[[ฮันกยอเร]]* รายงานว่านักการทูตเกาหลีเหนือที่ไม่เปิดเผยชื่อคนหนึ่งยอมรับว่าแรงระเบิดจริงนั้นเล็กกว่าที่คาดไว้

เมื่อวันที่ 16 ตุลาคม ค.ศ. 2006 รัฐบาลสหรัฐรายงานว่าการทดสอบตรวจพบแก๊สกัมมันตรังสีที่สอดคล้องกับการระเบิดนิวเคลียร์

สำนักงานของจอห์น เนโกรพอนตี ผู้อำนวยการข่าวกรองแห่งชาติสหรัฐ ยืนยันว่าขนาดของการระเบิดนั้นน้อยกว่า 1 กิโลตัน

การระเบิดดังกล่าวยังถูกบันทึกไว้ทั่วโลกโดยระบบเฝ้าระวังระดับโลกที่ดำเนินการโดยคณะกรรมาธิการเตรียมการสำหรับองค์การสนธิสัญญาว่าด้วยการห้ามทดลองนิวเคลียร์โดยสมบูรณ์ (CTBTO) สองสัปดาห์หลังการจุดระเบิด สถานีตรวจวัดนิวไคลด์กัมมันตรังสีของ CTBTO ในตอนเหนือของแคนาดาตรวจพบร่องรอยของแก๊สเฉื่อยรังสีซีนอนในอากาศ การคำนวณย้อนกลับโดยนักวิเคราะห์ของ CTBTO ระบุว่าอนุภาคซีนอนมีต้นกำเนิดมาจากเกาหลีเหนือและการระเบิดนั้นมีลักษณะเป็นนิวเคลียร์

## สถานที่ทดลอง

ตามรายงานเบื้องต้นจากแหล่งข่าวของรัฐบาลเกาหลีใต้ การทดลองถูกดำเนินการที่ภูเขาแห่งหนึ่งในมูซาดัน-รี (รี แปลว่าหมู่บ้าน) ในอำเภอฮวาแด ใกล้กับเมืองคิลจู ในจังหวัดฮัมกย็องเหนือ บริเวณชายฝั่งตะวันออกเฉียงเหนือ อย่างไรก็ตาม รายงานในเวลาต่อมาจากสำนักข่าวกรองแห่งชาติระบุว่าสถานที่ทดลองตั้งอยู่ที่ซังพย็อง-รี ห่างจากนครชายฝั่งคิมแช็กประมาณ 15 กิโลเมตรและอยู่ห่างจากมูซาดัน-รีไปทางทิศตะวันตกประมาณ 50 กิโลเมตร

สถาบันธรณีวิทยาและทรัพยากรธรณีเกาหลี (KIGAM) รายงานว่าตรวจพบคลื่นไหวสะเทือนขนาด 3.58 ตามมาตราริกเตอร์ ขณะที่สำนักงานสำรวจธรณีวิทยาสหรัฐรายงานว่าเกิดแผ่นดินไหวเมื่อเวลา 01:35:28 UTC (10:35:28 น. ตามเวลาท้องถิ่น UTC+9) ของวันที่ 9 ตุลาคม ค.ศ. 2006 และวัดความสั่นสะเทือนได้ขนาด 4.3 ตามมาตราริกเตอร์ โดยเกิดขึ้นที่พิกัดภูมิศาสตร์  มีค่าความคลาดเคลื่อนของตำแหน่งในแนวราบ ±9.6 กิโลเมตร (6.0 ไมล์) ตำแหน่งนี้อยู่ใกล้ภูเขามันทับ ห่างจากคิมแช็กไปทางทิศเหนือ  ห่างจากช็องจินไปทางทิศตะวันตกเฉียงใต้  ห่างจากเหยียนจี๋ไปทางทิศใต้  และห่างจากเปียงยางไปทางทิศตะวันออกเฉียงเหนือ 

## ปฏิกิริยาจากนานาชาติ
การประณามการทดลองจากรัฐบาลต่าง ๆ ทั่วโลกเป็นไปอย่างเกือบจะเอกฉันท์ รวมถึงการประณามจากพันธมิตรที่ใกล้ชิดและผู้ให้ความช่วยเหลือหลักของเกาหลีเหนืออย่างสาธารณรัฐประชาชนจีน โดยกระทรวงการต่างประเทศของจีนออกแถลงการณ์ในวันที่ 9 ตุลาคมระบุว่าการทดลองดังกล่าวเป็นการละเมิดเจตนารมณ์ของประชาคมโลกอย่าง "โจ่งแจ้งและไม่เกรงกลัว" พร้อมเสริมว่าจีน "คัดค้านอย่างเด็ดขาด" ต่อการกระทำของเกาหลีเหนือ นอกจากนี้ กระทรวงฯ ยังระบุว่า "จีนเรียกร้องอย่างจริงจังให้เกาหลีเหนือปฏิบัติตามพันธกรณีในการปลดอาวุธนิวเคลียร์ ยุติกิจกรรมทั้งหมดที่อาจสร้างความไร้เสถียรภาพในภูมิภาค และกลับเข้าสู่การเจรจาหกฝ่าย ห้าสมาชิกถาวรของคณะมนตรีความมั่นคงแห่งสหประชาชาติที่มีสิทธิยับยั้ง (veto) ต่างร่วมประณามการทดลองนิวเคลียร์นี้ อย่างไรก็ตาม ในวันที่ 10 ตุลาคม นายกรัฐมนตรีฮัน มย็อง-ซุกของเกาหลีใต้ แถลงต่อรัฐสภาว่าเกาหลีใต้จะไม่สนับสนุนข้อมติใด ๆ ของสหประชาชาติที่มีมาตรการทางทหารต่อเกาหลีเหนือเพื่อตอบโต้การทดลองนิวเคลียร์ดังกล่าว

## ผลกระทบทางเศรษฐกิจ
มีการตรวจพบผลกระทบทางเศรษฐกิจในเชิงลบไปทั่วภูมิภาคภายหลังการทดลอง ดัชนี KOSPI ของเกาหลีใต้ลดลงร้อยละ 2.4 ไปอยู่ที่ 1319.4 ส่งผลให้ตลาดหลักทรัพย์เกาหลีต้องระงับการซื้อขายเป็นเวลา 5 นาทีเมื่อได้รับทราบข่าว ขณะที่ตลาดหลักทรัพย์ญี่ปุ่นและไต้หวันปิดทำการในวันหยุดในวันที่เกิดการทดลอง ค่าเงินเยนของญี่ปุ่นยังร่วงลงสู่ระดับต่ำสุดในรอบเจ็ดเดือนเมื่อเทียบกับดอลลาร์สหรัฐในขณะที่ราคาน้ำมันในตลาดโลกพุ่งสูงขึ้นเหนือ 60 ดอลลาร์สหรัฐต่อบาร์เรล ราคาทองคำขยับตัวสูงขึ้นร้อยละ 1 ในฐานะการลงทุนในสินทรัพย์ปลอดภัย ตลาดหลักทรัพย์หลายแห่งในเอเชียตั้งแต่ตลาดหลักทรัพย์สิงคโปร์ไปจนถึงตลาดหลักทรัพย์ฟิลิปปินส์มีการซื้อขายในระดับที่ต่ำลง ซึ่งอาจมีสาเหตุมาจากการทดลองดังกล่าว สำหรับตลาดหลักทรัพย์ในสหรัฐมีความผันแปร โดยดัชนีอุตสาหกรรมดาวโจนส์ปรับตัวลดลงในช่วงเปิดตลาดของวันถัดไป อย่างไรก็ตาม เมื่อเวลา 10:30 น. ตามเวลาออมแสงตะวันออก (EDT) ดัชนีดาวโจนส์ได้ฟื้นตัวและปิดตลาดวันนั้นด้วยการเพิ่มขึ้น 7.60 จุด (+0.06%) ในทางกลับกัน ดัชนี NSE และ BSE ของอินเดียกลับแสดงให้เห็นถึงความแข็งแกร่งบางประการ

## การตอบโต้ของสหประชาชาติ

วันที่ 14 ตุลาคม ค.ศ. 2006 คณะมนตรีความมั่นคงแห่งสหประชาชาติมีมติเป็นเอกฉันท์อนุมัติการคว่ำบาตรทางทหารและเศรษฐกิจในวงจำกัดต่อเกาหลีเหนือ ห้าประเทศสมาชิกถาวรระบุว่าการคว่ำบาตรที่กำหนดไว้ในข้อมติคณะมนตรีความมั่นคงแห่งสหประชาชาติที่ 1718 มีวัตถุประสงค์เพื่อลงโทษระบอบของประเทศ ไม่ใช่ผู้อยู่อาศัย นอกจากนี้ยังระบุด้วยว่าหากเกาหลีเหนือยินดีที่จะให้ความร่วมมือและปฏิบัติตามมาตรการทั้งหมดที่ระบุไว้ในข้อมติ การคว่ำบาตรจะถูกยกเลิก สหรัฐยอมผ่อนปรนความต้องการในเบื้องต้นที่ต้องการขัดขวางการนำเข้ายุทธภัณฑ์ทั้งหมดและการอ้างถึงหมวดที่ 7 ของกฎบัตรสหประชาชาติอย่างไม่มีขอบเขต ซึ่งจะเป็นการให้ความชอบธรรมทางกฎหมายสำหรับปฏิบัติการทางทหารในอนาคต ทั้งนี้เพื่อให้ได้รับความสนับสนุนอย่างเต็มที่สำหรับข้อมติดังกล่าว

## ดูเพิ่ม
* การทดสอบขีปนาวุธของเกาหลีเหนือ ค.ศ. 2006
* ความสัมพันธ์ญี่ปุ่น–เกาหลีเหนือ
* ปฏิญญาเปียงยางญี่ปุ่น–เกาหลีเหนือ (2002)
* รายชื่อการทดลองอาวุธนิวเคลียร์ของเกาหลีเหนือ
** การทดลองนิวเคลียร์ของเกาหลีเหนือ ค.ศ. 2009
** การทดลองนิวเคลียร์ของเกาหลีเหนือ ค.ศ. 2013
** การทดลองนิวเคลียร์ของเกาหลีเหนือ มกราคม ค.ศ. 2016
** การทดลองนิวเคลียร์ของเกาหลีเหนือ กันยายน ค.ศ. 2016
* รายชื่อประเทศที่มีอาวุธนิวเคลียร์
* ภูเขามันทับ
* การระเบิดนิวเคลียร์ครั้งสำคัญ
* ประเทศเกาหลีเหนือกับอาวุธอานุภาพทำลายล้างสูง
* ความสัมพันธ์เกาหลีเหนือ–สหรัฐ
* การเจรจาหกฝ่าย (2003–2009)
* ข้อมติคณะมนตรีความมั่นคงแห่งสหประชาชาติที่ 1718

## อ้างอิง

## แหล่งข้อมูลอื่น

* Feature: North Korean Nuclear Test, Arms Control Today, November 2006
* UN-Resolution 1718 full text
* M 4.3 Nuclear Explosion – North Korea – United States Geological Survey
* Seismic data from Incorporated Research Institutions for Seismology
* North Korea's nuclear facilities by Google Earth, including the site of the October 2006 test
* [Position (according to USGS) at Google Maps](https://maps.google.com/maps?q=41.2943+129.1342(M4.2%20-%20NORTH%20KOREA%20-%202006%20October%209%20%2001:35:27%20UTC)&ll=41.2943,129.1342&spn=2,2&f=d&t=h&hl=e)
* Military history of the Chik-Tong area
* Newspaper article on reasons for conducting test
* Satellite Picture of test site on BBC News website
* CNN report on nuclear test
* CTBTO Press Centre, 'Infamous Anniversary': First DPRK nuclear test

### ลำดับเหตุการณ์ของวิกินิวส์
#### 2005
* February 10: "North Korea declares it has nuclear weapons; cancels talks"
* February 19: "North Korea has no further interest in negotiations with United States"
* May 11: "North Korea removes spent nuclear fuel rods"
* June 23: "No resolution in North Korean nuclear stalemate"
* September 19: "Nuclear arms agreement reached with North Korea"

#### 2006
* August 18: "North Korea reportedly planning nuclear bomb test"
* October 3: "North Korea says it will test a nuclear weapon in the future"
* October 9: "North Korea claims it has conducted a nuclear test"

การทดลองนิวเคลียร์
หมวดหมู่:การทดลองอาวุธนิวเคลียร์ของเกาหลีเหนือ
หมวดหมู่:การทดลองอาวุธนิวเคลียร์ใต้ดิน
หมวดหมู่:ทวีปเอเชียในเดือนตุลาคม พ.ศ. 2549